# Referat af ordinær generalforsamling 2018 Grundejerforeningen Fuglehaven

Dato: Mandag den 30. april 2018, kl. 19.30 – 21.

Sted: Kantinen på Østerhøjskolen

Dagsorden:

1. Valg af dirigent.
2. Bestyrelsens beretning for 2017
3. Forelæggelse af regnskab til godkendelse
4. Forelæggelse af næste års budget til godkendelse
5. Mulig hastighedssænkning på Fuglehavevej.
6. Indkomne forslag fra medlemmerne
7. Valg af medlemmer til bestyrelsen
8. Valg af bestyrelsessuppleanter
9. Valg af revisorer
10. Valg af revisorsuppleanter
11. Eventuelt

### Ad 1. Valg af dirigent.

René Larsen, Fuglehavevej 106 blev valgt som dirigent. Han erklærede herefter generalforsamlingen lovligt indkaldt iht. vedtægterne.

Valg af referent

Jens Schøler Jakobsen, Sneppehøj 6, blev valgt som referent. Der var 11 fremmødte grundejere til generalforsamlingen.

### Ad 2: Beretning fra bestyrelsen om foreningens virksomhed i det forløbne år.

Formand Jens Schøler Jakobsen, Sneppehøj 6 fremlagde bestyrelsens beretning:

*Vi har i årets løb holdt vores kadence med et møde i kvartalet, det har været et forholdsvist travlt år især med en hel del aktivitet specielt op til foreningens 50 års jubilæumsfesten, som blev afholdt i juni og det arbejde som førte op til den.*

*Vores 50 års jubilæumsfest blev afholdt d. 17. juni med en flot deltagelse af 135 beboere, der var helstegt pattegris, levende musik og dans til langt ud på natten. Vi var begavet med et fremragende sommervejr og der var hyggeligt samvær for både børn og voksne, med mulighed for at møde og komme tættere på nogle naboer man måske ellers ikke ser så meget.  
Vi vil gerne fra bestyrelsen rette en stor tak til festudvalget som lagde stor energi i at gøre jubilæumsfesten til en succes og til beboerne for at møde op med godt humør.*

*Erfaringerne med beboerfesten syntes vi var så gode at vi har forslået at starte planlægning og opsparing til et, om end mindre arrangement, om en 5 års tid.*

*Ud over jubilæumsfesten har vi også afholdt Skt. Hans & fastelavnsarrangementer i foreningen, vi håber og regner med at disse fortsætter.*

*I april holdt vi arbejdsdag i det grønne område og fik endnu engang skåret ganske store mængder krat ned. Igen, en stor tak til alle de beboere som hjalp til med at forskønne vores område, til glæde og gavn for alle. I år havde vi som et forsøg lejet en flishugger, da det billigere end at få det transporteret væk, om end mere larmende.   
Det betyder også at vi har en stor bunke flis som beboerne kan afhente til haverne, hvilket faktisk også er påkrævet da vi jo ikke kan lade det blive liggende, så den opfordring er hermed givet videre.*

*I oktober måned påbegyndte Ballerup Kommune pludseligt at rydde området mod Jonstrupvej nord for Fuglehavevej. Det var ikke noget vi var informeret om på forhånd, men området er udlagt til oversigtsareal og vejdirektoratets regler og kommunen fandt at området var blevet for vidtvoksende.*

*Vi har i årets løb arbejdet med at få optaget Sneppehøj 17 som medlem i grundejerforeningen, til trods for beliggenheden på Sneppehøj er de ikke medlem da grunden er del af en tidligere udstykning. Begge parter er interesseret i dette, men der er i øjeblikket nogle begrænsninger i vores vedtægter på hvilke matrikelnummre der kan optages, som gør et en vedtægtsændring nødvendig, hvilket er meget omstændeligt. Vi ønsker at åbne for muligheden for at optage deres matrikel eller for et associeret medlemskab ved næste vedtægtsændring i foreningen. I mellemtiden informeres og inviteres Sneppehøj 17 på lige fod med andre medlemmer til ikke udgiftskrævende arrangementer.*

*Året har også budt på fornyet indsat omkring det tilbagevendende problem med vores vejbump på Jonstrupvej. Vi har i siden efteråret lavet stikprøve optællinger, indsamlet fotografiske ”beviser” og vidnesbyrd fra beboerne. Dette er blevet sammenskrevet i en ny skarpere henvendelse til Ballerup Kommune som vi i øjeblikket afventer første svar på. Dette er et arbejde som vil fortsætte i det nye år.*

*Tonny afgår som kasserer, mange tak til ham for det gode arbejde de seneste 8 år.*

*Der har været 3 salg og tilflyninger til foreningen i år, vi vil også gerne benytte lejligheden til at byde alle nytilflyttere hjerteligt velkommen.*

**Bemærkninger til beretningen fra medlemmerne til beretningen:**

Der blev givet ros til jubilæumsfesten fra de fremmødtes side.

### Ad 3: Forelæggelse af regnskab 2017 til godkendelse

Foreningens kasserer Tonny Rasmussen, Fuglehavevej 4 gennemgik regnskabet, og efterfølgende blev regnskabet godkendt. Revisorerne opfordrede til at få nedbragt restancebeløbene.

### Ad 4: Forelæggelse af næste års budget til godkendelse

Budgettet for 2019 blev gennemgået og godkendt. Det indeholder en kontingentstigning fra 100 til 200 kr. om året, heraf er de 50 kr. til øgede udgifter og 50 kr. til opsparing til en fremtidig foreningsfest.

### Ad. 5: Mulig hastighedssænkning på Fuglehavevej.

Bestyrelsen har modtaget beretninger om biler der kører temmelig stærkt på den sidste smalle del af Fuglehavevej mod skoven, hvor der principielt er 50 km/t zone. Bestyrelsen har bedt kommunen undersøge mulighederne for at sænke hastighedsgrænsen her.

Der var opbakning til at arbejde videre med en mulig sænkning af hastighedsgrænsen på den brede del af Fuglehavevej også.

Det blev anført at oplevelserne af hurtigkørende bilister på sidste del af Fuglehavevej muligvis skyldes trafik til skovbørnehaven, der i en periode (men ikke længere) havde haft forældre, som selv havde afleveret og hentet deres børn.

### Ad 6: Indkomne forslag fra medlemmerne.

Konstantin, Sneppehøj 13 og Hanne, Sneppehøj 15, ønskede at få beplantet skænten mod Jonstrupvej nord for Fuglehavevej og beboerne ønskede at høre foreningens holdning. Kommunen skulle være lydhør for et sådant ønske om buske og/eller græs.

Der blev enighed om at beboerne ud til Jonstrupvej skulle tale sammen og finde et fælles forslag dette skal så fremsendes via bestyrelsen hvis den er enig.

### Ad 7: Valg af medlemmer til bestyrelsen

Jens Schøler Jakobsen, Sneppehøj 6 og Jan Stokholm, Fuglehavevej 54 blev genvalgt. Suppleant Kristoffer Gronemann Damberg, Fuglehavevej 6, var ikke til stede men havde på forhånd stillet sig til rådighed som kandidat og blev derved valgt ind i bestyrelsen.

### Ad 9: Valg af bestyrelsessuppleanter

René Larsen, Fuglehavevej 106 blev valgt til suppleant.

Henrik Sværke, Fuglehavevej 19 blev genvalgt som suppleant og webmaster.

### Ad 10: Valg af 2 revisorer

Peter Fredløv, Fuglehavevej 28 og Konstantin Pedersen, Sneppehøj 13 blev genvalgt som revisorer.

### Ad 11: Valg af 2 revisorsuppleanter

Jacob Thorhauge, Drosselvænget 13 blev genvalgt som revisorsuppleant

Kurt Lauridsen, Fuglehavevej 72 blev genvalgt som revisorsuppleant.

### Ad 12: Eventuelt

Der blev foreslået at arrangere lidt sammenskudsspisning ved det kommende Skt. Hans arrangement.

Referent

Jens Schøler Jakobsen